text: Fuld mand ville hoppe på børnenes hoppeborg: Gav knytnæveslag
  25 august 2017 kl. 20.29
  En påvirket mand ville fredag aften op på en hoppeborg for børn. Han blev afvist af vagt og kvitterede med knytnæveslag.
  En mand fra Koldingområdet vil efter en episode fredag aften blive sigtet for vold.
  - Han er tydeligvis påvirket og vil op på en hoppeborg for børn, men han bliver afvist af en vagt, fortæller Mikkel Ross, vagtchef ved Syd- og Sønderjyllands Politi, til TV SYD.
  Den afvisning stiller manden sig dog ikke tilfreds med. Derfor tildeler han vagten et knytnæveslag lige over øret. Derfor kom politiet og anholdt manden.
  - Så var festen ligesom slut, siger Mikkel Ross.
  